DA Den Europæiske Unions Tidende L 214/34

DEN EUROPÆISKE CENTRALBANKS AFGØRELSE

af 2. juli 2014

om fremsendelsen til Den Europæiske Centralbank af tilsynsdata indberettet til de kompetente nationale myndigheder af enhederne under tilsyn i henhold til Kommissionens gennemførelsesforordning (EU) nr. 680/2014

(ECB/2014/29)

(2014/477/EU)

STYRELSESRÅDET FOR DEN EUROPÆISKE CENTRALBANK HAR —

under henvisning til Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (1), særlig artikel 6, stk. 2,

under henvisning til Den Europæiske Centralbanks forordning (EU) nr. 468/2014 af 16. april 2014 om fastlæggelse af en ramme for samarbejde inden for Den Fælles Tilsynsmekanisme mellem Den Europæiske Centralbank og de kompetente nationale myndigheder og med de udpegede nationale myndigheder (SSM-rammeforordningen) (ECB/2014/17) (2), særlig artikel 21 og artikel 140, stk. 4,

under henvisning til forslag fra Tilsynsrådet, og

ud fra følgende betragtninger:

(1) Kreditinstitutter er underlagt regelmæssige indberetningskrav i overensstemmelse med Europa-Parlamentets og Rådets forordning (EU) nr. 575/2013 (3) og Kommissionens gennemførelsesforordning (EU) nr. 680/2014 (4).

(2) Inden for rammerne af artikel 6 i forordning (EU) nr. 1024/2013 har Den Europæiske Centralbank (ECB) enekompetence til med henblik på tilsyn at udføre opgaverne i artikel 4 i denne forordning. ECB sikrer ved udførelsen af disse opgaver at bestemmelser i EU-retten, som pålægger kreditinstitutterne tilsynskrav for så vidt angår indberetning, overholdes.

(3) I overensstemmelse med artikel 6, stk. 2, i forordning (EU) nr. 1024/2013 og artikel 21 i SSM-rammeforordningen er både ECB og de kompetente nationale myndigheder omfattet af en forpligtelse til at udveksle oplysninger. Uden at dette i øvrigt indskrænker ECB's beføjelser til direkte at modtage oplysninger, som indberettes af kreditinstitutterne, eller at have direkte og løbende adgang til disse oplysninger, fremsender de kompetente nationale myndigheder navnlig alle de oplysninger til ECB, der er nødvendige for at ECB kan udføre de opgaver, som er overdraget til den i henhold til denne forordning.

(4) I overensstemmelse med artikel 140, stk. 3, i SSM-rammeforordningen er enhederne under tilsyn forpligtede til at fremsende sådanne oplysninger til deres relevante kompetente nationale myndighed, som skal indberettes regelmæssigt i henhold til den relevante EU-ret. Medmindre andet er angivet, fremsendes alle oplysninger, som er indberettet af enheder under tilsyn, til de kompetente nationale myndigheder. Disse myndigheder udfører den indledende datakontrol og stiller de indberettede oplysninger til rådighed for ECB.

(5) For at ECB kan udføre sine opgaver i forbindelse med den tilsynsmæssige indberetning, er det nødvendigt yderligere at specificerer den måde, hvorpå de kompetente nationale myndigheder fremsender de oplysninger, som de modtager fra enhederne under tilsyn, til ECB. Navnlig bør formatet, hyppigheden og tidspunktet for sådanne fremsendelser af oplysninger samt detaljerne af de kvalitetstjek, som de kompetente nationale myndigheder bør udføre, før de fremsender oplysninger til ECB, specificeres yderligere.

(6) I overensstemmelse med artikel 27 i forordning (EU) nr. 1024/2013 er medlemmerne af Tilsynsrådet, ECB's ansatte og personale, der er udstationeret fra deltagende medlemsstater, og som udfører tilsynsmæssige opgaver, omfattet af bestemmelserne om tavshedspligt i artikel 37 i statutten for Det Europæiske system af Centralbanker og Den Europæiske Centralbank og relevant EU-ret. ECB og de kompetente nationale myndigheder er navnlig omfattet af bestemmelserne om udveksling af oplysninger og tavshedspligt i Europa-Parlamentets og Rådets direktiv 2013/36/EU (5) —

VEDTAGET DENNE AFGØRELSE:

Artikel 1

Anvendelsesområde

I henhold til SSM-rammeforordningens artikel 21 fastlægges med denne afgørelse procedurerne for fremsendelse af data til ECB, som enhederne under tilsyn har indberettet til de kompetente nationale myndigheder på grundlag af gennemførelsesforordning (EU) nr. 680/2014.

Artikel 2

Definitioner

I denne afgørelse finder de i SSM-rammeforordningen fastsatte definitioner anvendelse.

Artikel 3

Indsendelsesfrister

De kompetente nationale myndigheder fremsender de data, der er omhandlet i artikel 1, og som enhederne under tilsyn har indberettet til dem, til ECB inden for følgende indsendelsesfrister:

1) senest kl. 12 middag CET (Central European Time) (6) på den tiende arbejdsdag efter de indsendelsesfrister som er omhandlet i gennemførelsesforordning (EU) nr. 680/2014, for så vidt angår: a) signifikante koncerner under tilsyn på det højeste konsolideringsniveau i de deltagende medlemsstater b) signifikante enheder under tilsyn, som ikke er en del af en koncern under tilsyn c) signifikante koncerner på delkonsolideret niveau og enheder under tilsyn, som er en del af en koncern under tilsyn, hvis de er klassificeret som signifikante i henhold til kriteriet om de tre mest signifikante kreditinstitutter i en medlemsstat d) andre koncerner under tilsyn og enheder under tilsyn, som indgår på listen over institutter, hvorom der skal indberettes til Den Europæiske Banktilsynsmyndighed (EBA) i overensstemmelse med artikel 3 i afgørelse ECB/DC/090 (7),

2) senest ved arbejdstids ophør på den 25. arbejdsdag efter de indsendelsesfrister som er omhandlet i gennemførelsesforordning (EU) nr. 680/2014, for så vidt angår: a) signifikante koncerner under tilsyn på delkonsolideret niveau, for så vidt disse data ikke er blevet fremsendt i overensstemmelse med punkt 1 b) signifikante enheder under tilsyn, der er en del af en koncern under tilsyn, for så vidt disse data ikke er blevet fremsendt i overensstemmelse med punkt 1

3) senest ved arbejdstids ophør på den 25. arbejdsdag efter de indsendelsesfrister som er omhandlet i s gennemførelsesforordning (EU) nr. 680/2014, for så vidt angår: a) mindre signifikante koncerner under tilsyn på det højeste konsolideringsniveau inden for de deltagende medlemsstater, for så vidt disse data ikke er blevet fremsendt i overensstemmelse med punkt 1 b) mindre signifikante enheder under tilsyn, der ikke er en del af en koncern under tilsyn, for så vidt disse data ikke er blevet fremsendt i overensstemmelse med punkt 1

4) senest ved arbejdstids ophør på den 35. arbejdsdag efter de indsendelsesfrister som er omhandlet i gennemførelsesforordning (EU) nr. 680/2014, for så vidt angår: a) mindre signifikante koncerner under tilsyn på delkonsolideret niveau, for så vidt disse data ikke er blevet fremsendt i overensstemmelse med punkt 1, b) mindre signifikante enheder under tilsyn, der er en del af en koncern under tilsyn, for så vidt disse data ikke er blevet fremsendt i overensstemmelse med punkt 1.

Artikel 4

Datakvalitetstjek

1. De kompetente nationale myndigheder overvåger og sikrer kvaliteten og pålideligheden af de data, der gøres tilgængelige for ECB. De kompetente nationale myndigheder anvender valideringsreglerne, som er specificeret i bilag XV til gennemførelsesforordning (EU) nr. 680/2014, og som EBA har udarbejdet og holder opdateret, og de anvender de yderligere datakvalitetstjek, som ECB har defineret i samarbejde med de kompetente nationale myndigheder.

2. Ud over overholdelsen af valideringsregler og kvalitetstjek, fremsendes data i overensstemmelse med følgende yderligere mindstestandarder for nøjagtighed:

a) de kompetente nationale myndigheder tilvejebringer oplysninger, hvor det er hensigtsmæssigt, om de udviklinger som ligger til grund for de fremsendte data, og

b) oplysningerne skal være fuldstændige: mangler skal angives, forklares over for de nationale centralbanker og om fornødent udbedres hurtigst muligt.

Artikel 5

Kvalitative oplysninger

1. I det tilfælde at datakvaliteten for en given tabel i klassificeringen ikke kan garanteres, fremsender de kompetente nationale myndigheder uden ugrundet ophold de dertilhørende begrundelser til ECB.

2. De kompetente nationale myndigheder meddeler derudover ECB begrundelserne for alle væsentlige fremsendte revideringer.

Artikel 6

Specificering af fremsendelsesformatet

1. De kompetente nationale myndigheder fremsender de data, der er specificeret i denne afgørelse i overensstemmelse med eXtensible Business Reporting Language-klassificeringen, således at udvekslingen af data sker i et fælles teknisk format, for så vidt angår gennemførelsesforordning (EU) nr. 680/2014.

2. Enhederne under tilsyn identificeres i den tilsvarende fremsendelse ved brug af (pre-) Legal Entity Identifier.

Artikel 7

Første skæringsdatoer for indberetning

1. De første skæringsdatoer for indberetningen i artikel 3, stk. 1, er de datoer, der er specificeret i artikel 8.8.1 i afgørelse ECB/DC/090.

2. Den første skæringsdato for indberetningen i artikel 3, stk. 2, 3 og 4, er den 31. december 2014.

Artikel 8

Overgangsbestemmelse

1. For så vidt angår skæringsdatoen for indberetning i 2014, er indsendelsesfristerne for de kompetente nationale myndigheders indberetning i artikel 3, stk. 1, de frister, der er specificeret i artikel 8.8.2 i afgørelse EBA/DC/090.

2. Fra skæringsdatoen for indberetning den 31. december 2014 til skæringsdatoen for indberetning den 31. december 2015 er indsendelsesfristerne for de kompetente nationale myndigheders indberetning i artikel 3, stk. 3, ved arbejdstids ophør på den 30. arbejdsdag efter dagen, på hvilken enhederne under tilsyn har fremsendt data til den kompetente nationale myndighed.

3. Frem til den 4. november 2014 fremsender de kompetente nationale myndigheder data omhandlet i artikel 1 til ECB, for så vidt angår:

a) koncerner under tilsyn og enheder under tilsyn, der er underlagt den omfattende vurdering i overensstemmelse med afgørelse ECB/2014/3 (8),

b) øvrige koncerner under tilsyn og enheder under tilsyn, der er oprettet i en deltagende medlemsstat, hvis de indgår på listen over institutter, hvorom der indberettes til EBA i overensstemmelse med artikel 3 i afgørelse EBA/DC/090.

Artikel 9

Adressater

Denne afgørelse er rettet til de kompetente nationale myndigheder i de deltagende medlemsstater.

Udfærdiget i Frankfurt am Main, den 2. juli 2014. Mario DRAGHI Formand for ECB

(1) EUT L 287 af 29.10.2013, s. 63.

(2) EUT L 141 af 14.5.2014, s. 1.

(3) Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).

(4) Kommissionens gennemførelsesforordning (EU) nr. 680/2014 af 16. april 2014 om gennemførelsesmæssige tekniske standarder for institutters indberetning med henblik på tilsyn i medfør af Europa-Parlamentets og Rådets forordning (EU) nr. 575/2013 (EUT L 191 af 28.6.2014, s. 1).

(5) Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (EUT L 176 af 27.6.2013, s. 338).

(6) CET tager højde for ændringen til centraleuropæisk sommertid.

(7) Den Europæiske Banktilsynsmyndigheds afgørelse EBA/DC/090 af 24. januar 2014 om kompetente myndigheders indberetning til EBA. Findes på EBA's websted www.eba.europa.eu.

(8) Den Europæiske Centralbanks afgørelse ECB/2014/3 af 4. februar 2014 om fastsættelse af de kreditinstitutter, der er underlagt den omfattende vurdering (EUT L 69 af 8.3.2014, s. 107).